Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: az adatkezeléshez (továbbításhoz, nyilvánosságra hozatalhoz) az érintett beleegyezése, vagy törvényi rendelkezés kell, a közszereplők személyes adatait alkotmányosan kevesebb védelem illeti meg. Az Alkotmánybíróság 60/1994. (XII. 24.) AB határozata
Paragraph Index: 1338

az adatkezeléshez (továbbításhoz, nyilvánosságra hozatalhoz) az érintett beleegyezése, vagy törvényi rendelkezés kell, a közszereplők személyes adatait alkotmányosan kevesebb védelem illeti meg. Az Alkotmánybíróság 60/1994. (XII. 24.) AB határozata ezzel kapcsolatban megállapította, hogy „a demokratikus államélet és közvélemény érdekében az állami tisztségviselők és más közszereplő politikusok alkotmányosan védett magánszférája másokénál szűkebb; különösen ki kell tenniük magukat mások 2000/88/II. szám kritikájának [...]. Ehhez azonban személyes adataik ismeretére is szükség lehet, amennyiben azok funkciójukkal vagy közszereplésükkel összefüggnek. [...] Az e körbe eső személyes adatok megismerhetőségére nem csupán az állami és a politikai közélet informált megvitatása érdekében van szükség, hanem az állami szervek helyes megítéléséhez és a működésükbe vetett bizalom megalapozásához is.” Ugyanakkor sem az Alkotmány, sem egyéb jogszabály nem határozza meg, kiket kell közfeladatot ellátó személynek, illetve közszereplőnek tekintenünk. Részben az Alkotmánybíróság jogértelmezése, részben pedig az adatvédelmi törvény intenciói alapján az adatvédelmi biztos álláspontja az, hogy feltétlenül e körbe tartozik minden olyan személy, aki közhatalmat gyakorol, és aki közpénzek felhasználásáról dönt. Az is egyértelmű, hogy itt nem homogén személyi körről van szó. Úgyszintén nincsenek jogszabályban lefektetett pontos határok annak megállapítására, hogy a közfeladatot ellátó, illetőleg közszereplést vállaló személyek mely adataik nyilvánosságra kerülését kötelesek tűrni, és hol kezdődik a nyilvánosságtól elzárt magánéletük. Ennek eldöntése esetről esetre lehetséges. (26/K/1999) Titokfelügyelet A titoktörvény alapján az adatvédelmi biztos joga és kötelessége, hogy az erre felhatalmazott szervek által készített szolgálati titokköri jegyzékeket, valamint azok módosításait a ben történő közzétételt megelőzően véleményezze. E hatáskör arra szolgál, hogy megakadályozza az állami szervek indokolatlan, a titoktörvényben kapott felhatalmazáson túli titkolózási törekvéseit. 1999-ben két új szolgálati titokköri jegyzék készült: az Országos Igazságszolgáltatási Tanács Hivataláé és a Kormányzati Ellenőrzési Hivatalé. Szolgálati titokkörük módosítását az alábbi szervek küldték meg: a Honvédelmi Minisztérium, a Magyar Nemzeti Bank, a Szociális és Családügyi Minisztérium és az Országos Egészségbiztosítási Pénztár. Általános tapasztalatunk az, hogy a véleményezésre megküldött szolgálati titokköri jegyzékek az államtitokról és

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes